+++
date = '2022-01-03'
draft = false
tags = ['bendrėnė rašība', 'apklausa']
images = ['/images/tarmies_apklausa/0.png']
categories = ['bėndrėnė rašība majedniems ruodbalsiems']
title = "Tarmies apklausa Facebook'ů"
+++

„Žemaitėškuo rašlevuo“ bova atlėkta apklausa so pruovuokůnonťio klausėmo „Kuokė tarmė pasirinktė pargoldītė Facebook?“. Kodie pruovuokůnòntis? Rēktom būtė dėdelio egoėsto, ka primestė vėsīms sava tarmė bȧ juokė apsitarėma prīš ton̄. Karto rēk soprastė, ka vënuos tarmies/puotarmės/šnektuos ėškelėms kėtas pastūms i ontra plana.

Bieda ta, ka esont nuorů torietė tuokės pruogramas kap Facebook ėšverstas i žemaiťiu kalba, sprėndėms tor būtė atlėkts. A pasirinkė̄ vëna puotarmė (tėksliau net šnektėkė, nes tor būtė ků mažiau skėrtingu skvarmu), a „sokonstrůtė“ ėš keliū vëna, a tik bėndrėnė rašība nauduotė, bet kažkuoks sprėndėms ėš tū tor būtė prijimts. Ė geriau būtom, ka tas nȧbūtom nukelta i nȧžėnuoma ateitė, nes ků vieliau, tů sunkiau būs: pargoldīms nie šarps rēkals, jaunėma kalba vės daugiau īr aplietovinta.

Ta pradē stombė̄jė rezoltatā (ė liūdniausė): dounèninku tarmė pasirinka 104, vuo dūnèninku tik 10. Gal tas prigol nu audėtuorėjės, gal nu tėkruos situacėjės pëtūs, bet aktīvoma dūnèninku trūkst.

Tuoliau palē puotarmės. Dabā domėnůn telšėškē so 60 (nȧ Telšiū rajuona gīventuojus, bet puotarmė, katra apjung Skůda, Mažeikius, Akmenė, Telšius), daug pasisakė už kretinèškius 44 (apjung Kretinga, Salontus, Plungė, Rëtava), už varnèškiu tarmė pasisakė 8 (Šėlalė, Varnē, Koršienā) ė tik 2 už raseinèškius (Tauragie, Raseinē, Kelmė).

Ka bova induomē këk prieteliu pasisakīs už rašīma „na-, tāp“, ta telšėškē dā bova paskaidītė. Už „ne-, tēp“ pasisakė 46, vuo už „na-, tāp“ 14. Bet šėtuo vëtuo dā rēktom patėkrintė, nes varnèškiu tarpė ėrgė saka „na-, tāp“.

Dā vīliaus, ka atsėras papėlduomu pasirinkėmu, bet prietelē tů nȧpasinauduojė.

Galo tik pasidžiaugtė, ka pasirinkėma „duonèninku“, ale lietoviu, ė pasirinkėma, ka rašītė betkāp, nȧbova ni vëna.

![apklausa 1/2](/images/tarmies_apklausa/1.png)
![apklausa 2/2](/images/tarmies_apklausa/2.png)
